**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 13.01. - 17.01.2025 г.**

**13 ЯНУАРИ 2025 г.**

**Наказателно дело от общ характер №454/2024 година – 10:00 часа**

На 13.01.2025 година, състав на Плевенски окръжен съд ще разгледа наказателно дело №454/2024 година.

Припомняме, че делото е образувано срещу **Г.В.Т.**, от град Тръстеник, обвинен в това, че на 20.07.2023 година, на пътя Плевен-Ловеч, близо до разклона за село Ралево, при управление на лек автомобил „Мерцедес“, нарушил правилата за движение по пътищата и умишлено причинил смъртта на три лица: Цветомир Д.Л., Стела Б.И. и Найден И.Т.

Обвиняемият не е правоспособен водач, но въпреки това системно е управлявал моторни превозни средства както в България, така и в Германия, където преимуществено пребивава. Вечерта преди инцидента е консумирал алкохол и е управлявал автомобила с концентрация на алкохол в кръвта 1,16, със скорост надвишаваща позволената за този пътен участък.

При движение на прав участък управляваният от Г.Т. автомобил променил праволинейното си движение и навлязъл в лентата за насрещно движение, където по това време се движел мотоциклет управляван от пострадалия Цветомир, с пътник пострадалата Стела. Въпреки, че водачът на мотоциклета предприел спиране, двете МПС-та се сблъскали. В резултат на удара починали лицата возещи се на мотора, както и пътника в лекия автомобил управляван от обвиняемия.

Обвиняемото лице е с мярка за неотклонение „Задържане под стража“. Той е многократно осъждан за извършвани престъпления от общ характер.

**14 ЯНУАРИ 2025 г.**

**Наказателно дело от общ характер №816/2024 година – 10:30 часа**

На 14.01.2025 година, състав на Плевенски окръжен съд ще разгледа наказателно дело №816/2024 година, образувано срещу две обвиняеми с инициали **Е.И.Г.**, от град Левски, родена 2002 година и **С.Г.С.**, от град Червен бряг, родена 1986 година.

Двете са обвинени в това, че на 09.01.2024 година в град Червен бряг, като съизвършители отнели чужда дебитна карта и изтеглили от нея, без съгласието на титуляра, общо сумата от 1500 лева. С дебитната карта са се сдобили като обвиняемата С.Г.С. незабелязано бръкнала в чантата на съпругата на титуляра на картата. От там взела портмонето й с пари в брой и въпросната дебитна карта. Още същия ден изтеглили сумите и си поделили парите.

На следващия ден извършителите били установени. Подсъдимите са с чисто съдебно минало и са възстановили щетите от престъплението в почти пълен размер.

Съдебното заседание е насрочено като разпоредително.

**15 ЯНУАРИ 2025 г.**

**Наказателно дело от общ характер №786/2024 година – 9:30 часа**

На 15.01.2025 година, състав на Плевенски окръжен съд ще разгледа наказателно дело №786/2024 година, образувано срещу **С.С.И.**, роден 1985 година, обвинен в това, че

На 6 май 2024 година, в град Койнаре опитал умишлено да умъртви мъж с инициали И.Г.Т., като му нанесъл две прободни рани отпред и отзад в гръдната област, с кухненски нож. Деянието е извършено след употреба на алкохол и причината за него е ревност. Пострадалият е спасен благодарение на спешната гръдна операция, която му е направена в град Плевен.

Подсъдимият е с чисто съдебно минало, но е с лоши характеристични данни.

Предвидено е в съдебното заседание да се разпитват вещите лица изготвили заключения по назначени експертизи.

**Наказателно дело от общ характер №836/2024 година – 13:00 часа**

На 15.01.2025 година, състав на Плевенски окръжен съд ще разгледа наказателно дело №836/2024 година, образувано на основание обвинителен акт срещу **Ю.С.Я.** роден 1983 година, от град Търговище, обвинен в това, че

На 26.02.2024 година отнел чужди движими вещи на стойност над 200 лева, между които и дебитна карта, чрез която изтеглил сумата от 400 лева, без съгласието на титуляра на сметката.

На посочената дата, подсъдимият пътувал с автобус от град София до град Плевен. Когато пристигнал в град Плевен и шофьорът на автобуса слязъл, за да отвори багажното отделение, обвиняемият, който останал сам в превозното средство, откраднал портфейла му. В него била и банкова карта с листче с ПИН-кода към нея. Още същия ден, подсъдимият изтеглил сумата от 400 лева от банкомат, като направил няколко опита да изтегли и още пари, но титулярът на сметката имал дневен лимит за теглене от 400 лева.

Пострадалият подал сигнал за липсващия си портфейл в Първо РУ – Плевен и извършителят бил задържан.

**16 ЯНУАРИ 2025 г.**

**Наказателно дело от общ характер №627/2024 година – 9:30 часа**

**при закрити врати**

На 16.01.2025 година, състав на Плевенски окръжен съд разгледа наказателно дело №627/2024 година, образувано на основание обвинителен акт на Окръжна прокуратура Плевен, срещу **Ж.М.Л.**, родена 2008 година (непълнолетна) от село Г.Д., обвинена в това, че

направила опит да убие майка си, чрез намушкване с нож в областта на гърдите. Случката е от 16 април 2024 година, когато между двете избухва семеен скандал в дома им.

**Наказателно дело от общ характер №492/2022 година – 9:30 часа**

На 16.01.2025 година, състав на Плевенски окръжен съд ще разгледа наказателно дело №492/2022 година, образувано на основание обвинителен акт на Окръжна прокуратура Плевен, срещу петима обвиняеми от село Върбица и от село Бръшляница, многократно осъждани за престъпления от общ характер.

Обвиненията им са за извършване на грабежи в различни села в област Плевен, като влизали в домовете на възрастни хора. Те предварително проучвали и наблюдавали жилището, което са набелязали, както и навиците на живеещите в него хора. При извършване на грабежите носели маски на лицата и употребявали сила и сплашване. Отнетите чужди движими вещи от извършените престъпления са на стойност близо 14 000 лева.

**Наказателно дело от общ характер №817/2024 година – 10:00 часа**

На 16.01.2025 година, състав на Плевенски окръжен съд разгледа наказателно дело №817/2024 година, образувано на основание обвинителен акт срещу **Б.П.А.** роден 1978 година, от град Кнежа, обвинен в това, че

В началото на 2024 година, намерил в град Кнежа чужди движими вещи на обща стойност от над 700 лева и в продължение на една седмица не съобщил на органите на реда за това и се опитал да изтегли пари от чужда дебитна карта.

На 17.02.2024 година, свидетелят Г.Д. изгубил коженото си портмоне, съдържащо 600 лева в брой, банкова карта и документи за самоличност. Същите били намерени от подсъдимия, който ги задържал и се опитал да изтегли от различни банкомати парични средства. Тези опити останали неуспешни, поради това, че не разполагал с ПИН-кода към картата. На 19-ти февруари, собственикът подал сигнал до полицията и на 24-ти февруари извършителят бил задържан.

Подсъдимото лице е с чисто съдебно минало, но с лоши характеристични данни. Същият е с мярка за неотклонение „Подписка“.

**Наказателно дело от общ характер №320/2023 година – 10:30 часа**

На 16.01.2025 година, състав на Плевенски окръжен съд разгледа наказателно дело №320/2023 година, образувано срещу четирима обвиняеми с инициали **Д.Д.А., А.Х.М., Н.Л.С.** и **М.И.Я**.

Четиримата са с повдигнати обвинения за това, че са участвали в организирана престъпна група, с цел извършване на престъпления в страната, като групата е въоръжена и е създадена с користна цел - получаване на доходи от престъпна дейност и извършване на престъпления по чл.198 и чл.199 от НК (грабежи).

За съдебното заседание са призовани за разпит свидетели.

**17 ЯНУАРИ 2025 г.**

**Наказателно дело от общ характер №513/2024 година – 10:30 часа**

На 17.01.2025 година, е насрочено за разглеждане от състав на Плевенски окръжен съд, наказателно дело №513/2024 година, образувано срещу Д.Б.М. - лекар със специалност Гръдна хирургия.

На 4 юли 2022 година пострадалото лице с инициали Ц.И.С., роден 1957 година, бил хоспитализиран в УМБАЛ „Д-р Г.Странски“ с фрактура на ребра, след като паднал с мотора си. Лекуващ лекар през болничния му престой е бил именно подсъдимият Д.М. След изписването му от болницата на 7 юли 2024 година, пострадалият починал в дома си от остра кръвозагуба в следствие нараняване причинено от катастрофата, заради която е бил хоспитализиран.

Подсъдимият е обвинен в немърливо изпълнение на задълженията си като лекар, в резултат на което пострадалото лице е починало.

**Наказателно дело от общ характер №806/2024 година – 10:30 часа**

На 17.01.2025 година, състав на Плевенски окръжен съд е насрочил за разглеждане наказателно дело №806/2024 година, образувано срещу Х.Л.Х., роден 1981 година, от град Кнежа, обвинен в това, че

На 10.07.2024 година в град Кнежа направил опит да умъртви с нож повече от едно лица.

На гореспоменатата дата възникнал спор и сбиване между обвиняемия, пострадалите и други лица (техни роднини), по повод минало спречкване. По време на боя, обвиняемият извадил нож и нанесъл наранявания на трима, като нараняването на едното лице довело до обилна кръвозагуба и опасност за живота. Благодарение на навременната медицинска намеса, изразяваща се в спешна операция на засегнатите венозни съдове, не е настъпила неговата смърт. Другите две лица, които са получили порезно-прободна и порезна рани, не са били със сериозни животозастрашаващи наранявания.

 В съдебното заседание ще бъдат разпитвани призованите свидетели.

**Връзки с обществеността 10 януари 2024 г.**

**e-mail:** **os\_press@abv.bg**